EMT uue kontseptsiooniga esindustes on üheks mastaapseks uuenduseks kasutuskogemuse pakkumine. Sülearvutid ja popimad mobiiltelefonid on asetatud demolettidele, et toodet parimal moel tutvustada ja pakkuda potentsiaalsele omanikule proovimisvõimalust. Mobiilidega koos eksponeeritakse ka erinevaid EMT teenuseid. Sülearvutit ja mobiiltelefoni on muidugi igaüks kasutanud, kuid rohkete erinevate teenuste ja põnevate võimaluste kasutamisoskuse kohta nii väita ei saa. Sama kehtib ka uute mudelite kohta, kui  tuttava tootja uue seeria mudel on nägemata/proovimata. Märkimist väärib kindlasti see, et EMT demolaudadel on eksponeeritud tooted päris tooted (mitte maketid), nii et esinduses käinud klient saab öelda, et on uudistoodet oma käega proovinud ja teab paar sõna sellest juba tuttavale rääkida. See toimib omaette reklaamivõimalusena, sest teatavasti on parim reklaam just suust-suhu ehk tuttavalt kuuldud teave. Enamasti käib huvipakkuva toote ja teenuse juurde ka spetsialisti nõuanne ja soovitus meie  teenindajalt, mis aitab ka tehnikakaugemal inimesel uutest tehnoloogiasaavutustest ülevaadet saada..  Tööiseloomust sõltuvalt käin tihti esindustes ning olen jälginud, kuidas klient jõuab ostutehinguni. Laias laastus jagunevad kliendid kaheks - need, kes tulevad ja küsivad kohe konkreetset toodet/teenust, ning need, kellel on küll vaja toodet, kuid ta täpselt ei tea, millist.